Η ΠΑΕ ΑΕΚ ανακοινώνει την ολοκλήρωση του δανεισμού του Έκι Πόνσε από τη Ρόμα. Ο Αργεντινός επιθετικός ήρθε στην ομάδα μας το περασμένο καλοκαίρι και πραγματοποίησε μια εξαιρετική σε προσωπικό επίπεδο σεζόν, πετυχαίνοντας 21 γκολ σε 43 εμφανίσεις σε όλες τις διοργανώσεις.



Έκι, σ’ ευχαριστούμε για την προσφορά σου στην ομάδα σε αυτόν τον ένα χρόνο που φόρεσες τη φανέλα της ΑΕΚ. Σεβόμαστε την απόφασή σου και σου ευχόμαστε κάθε επιτυχία στη συνέχεια της καριέρας σου. Κάποια στιγμή οι δρόμοι μας θα συναντηθούν και πάλι!



Από την πλευρά του ο Αργεντινός επιθετικός προέβη στην ακόλουθη δήλωση:



«Αισθάνομαι ευγνώμων απέναντι στην ΑΕΚ και στους ανθρώπους της για τον τρόπο με τον οποίο με υποδέχτηκαν και με βοήθησαν να προσαρμοστώ για να προσφέρω στην ομάδα. Θα ήθελα να τους ευχαριστήσω όλους για τον επαγγελματισμό με τον οποίο με αντιμετώπισαν σε όλη τη διάρκεια της χρονιάς.



Από την πλευρά μου πιστεύω ότι ανταπέδωσα αυτή την αγάπη μέσω της καθημερινής δουλειάς μου, αλλά και των όσων προσπάθησα να βγάλω μέσα στο γήπεδο για να βοηθήσω την ομάδα μου. Θα ήθελα να εκφράσω το πιο θερμό μου «ευχαριστώ» στον κόσμο, στον πρόεδρο, στους προπονητές μου, στους συμπαίκτες μου, στους ανθρώπους με τους οποίους συνεργάστηκα και να διευκρινίσω ότι η απόφασή μου να μην συνεχίσω στην ΑΕΚ, παρά την πρόθεσή της να ενεργοποιήσει την οψιόν αγοράς μου και να καλύψει το συμβόλαιό μου, έχει να κάνει αποκλειστικά με την επιθυμία μου να συνεχίσω σε ένα πιο ανταγωνιστικό πρωτάθλημα.



Η ΑΕΚ θα αποτελεί για πάντα ένα ξεχωριστό κομμάτι στην καριέρα, αλλά και στην καρδιά μου και παρά το ότι είχα πρόταση και από άλλη ομάδα της χώρας, θα παραμείνει για εμένα η μοναδική ομάδα στην Ελλάδα.



Εύχομαι τα καλύτερα για την ΑΕΚ!



Εις το επανιδείν!».